לואיס בקלוב

לואיס אנריקס בקלוב (בספרדית: Luis Enríquez Bacalov; ‏30 באוגוסט 1933 – 15 בנובמבר 2017) היה מלחין מוזיקה לסרטים יהודי איטלקי יליד ארגנטינה. בתחילת דרכו הלחין מוזיקה למערבוני ספגטי. בתחילת שנות ה-70 של המאה ה-20 שיתף פעולה עם להקות רוק מתקדם איטלקיות. היה מועמד פעמיים לפרס אוסקר לפסקול המקורי הטוב ביותר, וזכה בו ב-1996 עבור הסרט הדוור. הלחין יצירות משמעותיות למקהלה ותזמורת. עד מותו ב-2017, שימש כמנהל האמנותי של "התזמורת של יוון הגדולה" (Orchestra della Magna Grecia) בטאראנטו באיטליה. לואיס בקלוב נולד בבואנוס איירס למשפחה ממוצא בולגרי-יהודי, אבל אף שהזדהה כיהודי, לא ניהל אורח חיים יהודי. סבו וסבתו מצד אביו היו בולגרים מחבל באנאט. בגיל חמש החל ללמוד אצל אנריקה ברנבוים. בגיל צעיר הוא החל להופיע כפסנתרן ברסיטלים וכחלק מאנסמבלים של מוזיקה קלאסית. כמו כן עסק בחקר המוזיקה העממית של אמריקה הדרומית עבור תחנות רדיו מקומיות. בסוף שנות ה-50 עבר להתגורר ברומא ומאז הוא חי באיטליה. הוא שימש כפסנתרן בהקלטות פסקול של סרטים, וכמלווה בפסנתר של כוכבי פופ איטלקיים כדוגמת ג'אני מורנדי וריטה פבונה. בקלוב הלחין מוזיקה לסרטים רבים, אבל התפרסם דווקא בזכות מוזיקה למערבוני ספגטי דוגמת ג'נגו, לתקוע כדור לגנרל (A Bullet for the General) והדו-קרב הגדול (The Grand Duel). שניים מהשירים שהלחין לסרטים מוקדמים אלו הופיעו בפסקול סרטו של קוונטין טרנטינו, להרוג את ביל מ-2003, ושלושה שירים שולבו בפס הקול של סרט נוסף של טרנטינו ג'נגו ללא מעצורים מ-2012. בקלוב הלחין את הפסקול גם לסרטי פשע איטלקיים. הוא גם כתב את המוזיקה לסרט עיר הנשים של פדריקו פליני מ-1980. בקלוב היה מועמד פעמיים לפרס אוסקר לפסקול המקורי הטוב ביותר – עיבוד והלחנה של מוזיקה. ב-1967 היה מועמד בגין המוזיקה לסרטו של פייר פאולו פאזוליני הבשורה על-פי מתי (Il Vangelo secondo Matteo), וב-1996 הוא זכה בפרס בגין הסרט "הדוור". ב-2014 הלחין את פסקול הסרט "אלסה ופרד". בקלוב כתב במגוון סגנונות מוזיקליים. כך למשל בתחילת שנות ה-70 הוא שיתף פעולה עם להקות רוק מתקדם איטלקיות כדוגמת New Trolls (הטרולים החדשים) באלבומם מ-1971, "Concerto grosso per i New Trolls" (קונצ'רטו גרוסו עבור הטרולים החדשים), Osanna באלבום השני של הלהקה Preludio Tema Variazioni e Canzona"" (פרלוד נושא וריאציות ושיר) שיצא לאור ב-1972, ו-Il Rovescio della Medaglia (הצד השני של המטבע) באלבומם השלישי "Contaminazione" (זיהום). בקלוב הלחין גם יצירות משמעותיות למקהלה ותזמורת, ובהם קונצ'רטו משולש לסופרן, בנדונאון, פסנתר ותזמורת סימפונית. יצירתו הידועה ביותר בתחום זה היא מיסה טנגו מ-1997, יצירה המעמידה את הגרסה בשפה הספרדית של המיסה במקצב הטנגו של ארגנטינה מולדתו. הנוסח התקני של המיסה קוצץ בצורה משמעותית בהתאם לרצונו של בקלוב שהיצירה תהיה מקובלת על כל המאמינים של הדתות האברהמיות: נצרות, אסלאם ויהדות. כול ההתייחסויות לישו – מלבד שה האלוהים (בלטינית Agnus Dei) – נמחקו. הקרדו, הטקסט השלישי והארוך ביותר במיסה המושרת, צומצם למרבית הסטרופה הראשונה וחלק מהשנייה: "Credo in unum Deum, ... omnipotentem, factorem cœli et terrae" ("אני מאמין באלוהים אחד, ... כל יכול, בורא שמים וארץ") בתוספת אמן בסופו. הופעת הבכורה של מיסה טנגו התבצעה ברומא בשנת 2000 כשפלאסידו דומינגו הופיע כסולו טנור. היצירה הוקלטה שוב ויצאה לאור על גבי תקליט בהוצאת דויטשה גרמופון. הסולנים בתקליט היו פלאסידו דומינגו (טנור), אנה מריה מרטינס (Ana María Martínez, מצו סופרן) והקטור אוליסס פסרלה (Héctor Ulises Passarella) בבנדונאון. בקלוב הלחין את "Cantones de Nuestro Tiempos" (תהילים לזמננו: התהילים של קיימברידג') ב-2006. יצירה מוזמנת על בסיס טקסטים מספר תהילים לבריטון, סופרן, מקהלה ותזמורת, שהבכורה העולמית שלה התקיימה בתיאטרון סנדרס (Sanders Theatre) בקיימברידג' במסצ'וסטס שבארצות הברית באביב 2006 בביצוע מקהלת הקהילה של קיימברידג' (Cambridge Community Chorus), ובניצוחו של ויליאם תומאס (William E. Thomas). בכורה זו באה בעקבות השמעת הבכורה של "מיסה טנגו" בארצות הברית ב-19 במאי 2002 שגם היא התבצעה בתיאטרון סנדרס של אוניברסיטת הרווארד בניצוחו של ויליאם תומאס. בקלוב לימד הלחנה לקולנוע באקדמיה למוזיקה בסיינה, ומ-2014 ועד מותו שימש כמנהל המוזיקלי הראשי של "התזמורת של יוון הגדולה" (Orchestra della Magna Grecia) בטאראנטו בדרום איטליה. מדיה וקבצים בנושא לואיס בקלוב בוויקישיתוף אתר האינטרנט הרשמי של לואיס בקלוב לואיס בקלוב, במסד הנתונים הקולנועיים IMDb (באנגלית) לואיס בקלוב, באתר AllMovie (באנגלית) לואיס בקלוב, במסד הנתונים הקולנועיים KinoPoisk (ברוסית) לואיס בקלוב, באתר ספוטיפיי לואיס בקלוב, באתר Last.fm (באנגלית) לואיס בקלוב, באתר AllMusic (באנגלית) לואיס בקלוב, באתר MusicBrainz (באנגלית) לואיס בקלוב, באתר Discogs (באנגלית) לואיס בקלוב, באתר DNCI Luis Enriquez Bacalov at Epdlp (Spanish) Two excerpts of Bacalov's Misa Tango sung by the Ensemble vocal de Villars-sur-Glâne, a Swiss choir(הקישור אינו פעיל) Two excerpts sung by the Cambridge Community Chorus, including "Misa Tango" and "Cantos Para Neustros Tiempos: The Cambridge Psalms" המקור מעברית הושענות "Bacalov: "Più attenzione per l'orchestra ICO della Magna Grecia"" [Bacalov: "More care for the Orchestra ICO della Magna Grecia"] (באיטלקית). 7 ביולי 2014. {{cite news}}: (עזרה) Moskov, Nikolay (2013-02-01). "The composer of Django Unchained — a Banat Bulgarian". 24 Chasa (בבולגרית). Sofia: VGB. אורכב מ-המקור ב-11 במאי 2013. נבדק ב-21 ביוני 2013. {{cite news}}: (עזרה) New Trolls. ItalianProg.com. Osanna. ItalianProg.com. Il Rovescio della Medaglia. ItalianProg.com. Cambridge Community Chorus Orchestra della Magna Grecia